Twee leerlinge takel mekaar met messe | Netwerk24
Deur Anena Burger 06 September 2018 18:36
@Netwerk24Berig Twee leerlinge van die Hoërskool Carlton van Heerden op Upington is in die hospitaal opgeneem nadat hulle mekaar met messe by die skool toegetakel het.@ugenvos pic.twitter.com/5fsiPdveld
Twee leerlinge van die Hoërskool Carlton van Heerden op Upington is in die hospitaal opgeneem nadat hulle mekaar met messe by die skool toegetakel het.
’n Video van die voorval is Donderdag deur die radiostasie OFM op sy Facebook-blad geplaas nadat dit aan hulle gestuur is.
In die video skree en gil leerlinge histeries terwyl die twee seuns met mekaar slaags raak.
Kapt. Jacques September, polisiewoordvoerder, het die voorval bevestig, maar kon nie verdere inligting gee nie aangesien geen klag by die polisie aanhangig gemaak is nie.
September sê die seuns is reeds uit die hospitaal ontslaan.
Die departement van onderwys het Donderdag gesê die twee seuns, onderskeidelik in gr. 9 en gr. 10, was Dinsdag in ’n argument betrokke en albei het meswonde opgedoen.
Lehuma Ntuane, woordvoerder vir die departement, sê die departement veroordeel die voorval ten sterkste. Sulke voorvalle stel die veiligheid en lewe van ander leerlinge en onderwysers in gevaar en is onaanvaarbaar.”
Hy sê die twee leerlinge is tydelik geskors sodat ’n interne ondersoek gedoen kan word en die nodige tugoptrede kan volg.
Berading is ook aan die leerlinge verskaf wat die voorval aanskou het.
Ntuane sê veiligheid by die skool word opgeknap en die polisie is genader om die skool te help om die leerlinge gereeld vir dwelms en gevaarlike wapens te deursoek.
Meer oor: Upington | Messteek | Leerlinge